**Sajtóközlemény a faktoring ágazat helyzetéről, fejlődési lehetőségeiről**

**A faktoring piac fejlődése 2013-ban**

*Nemzetközi trendek:*

A 2013. évi és azt megelőző időszak nemzetközi faktoring statisztikája azt mutatja, hogy a faktoring ágazat összességében sokkal sikeresebben élte meg az általános pénzügyi válságot és a rá következő globális recessziót, mint az egyéb pénzügyi szolgáltatást kínáló szektorok. A világ faktoring forgalma közel 5 %-kal bővült 2013-ban[[1]](#footnote-1) a megelőző esztendőhöz képest. Európában, amely a világ faktoring forgalmának 60 %-át adja, bő 4 %-os volt a növekedés. Nagyobb visszatekintésben mindenféle válságot meghazudtoló páratlan fejlődési dinamika mutatkozik. Az elmúlt 5 évben a világ faktoring piaca 74 %-kal, míg az európai pedig 54 %-kal bővült. A globális adatok rendkívüli dinamikája a kínai faktoring ágazat egyedülálló felfutásának köszönhető, ahol öt és félszeres növekedés valósult meg az elmúlt öt évben. Kína immár megelőzte az eddig vitathatatlan faktoring nagyhatalmat; Angliát és világelső lett e szektorban.

Az európai piac bővülése elsősorban a legfejlettebb piacgazdasági szerkezettel rendelkező erős országoknak, Németországnak, Franciaországnak, Ausztriának, Nagy Britanniának valamint a feltörekvő, exportorientált gazdaságok közül elsősorban Lengyelországnak és Oroszországnak köszönhető. Ez utóbbiaknál évi kétszámjegyű növekedés volt jellemző. A kelet-európai országok növekedésében jelentős különbségek mutatkoznak, amelyben sajnos Magyarország inkább az átlagot rontó számokat tud felmutatni.

*Hazai faktoring piac 2013:*

A nemzetközi trendekkel ellentétben a hazai piac egésze nem tud az európai számokhoz hasonló fejlődésről beszámolni. A magyar vállalkozásoknak lebonyolított bruttó faktorált forgalom 2013-ban 8%-kal csökkent, gyakorlatilag a 2007-es szinten van.

A válság első éveiben a nemzetközi (főleg export) faktoring forgalom kétszámjegyű dinamikát mutatott és ellensúlyozta a csökkenő, stagnáló belföldi forgalmat. Sajnos a növekedési trend 2012-ben megtört és az exportkövetelések faktorálása 2013-ban 9%-kal csökkent.

A követelések 37%-a olyan faktoring konstrukcióban került megfinanszírozásra, ahol a faktor vállalta a vevő nemfizetéséből eredő veszteség kockázatát. A visszkereset-mentes finanszírozás aránya évről–évre nő, amely tükrözi az ügyfelek piaci óvatosságát és növekvő igényét a nagyobb pénzügyi biztonság megteremtésére.

A finanszírozás átlagos volumene az utóbbi 5 évben hol csökkent, hol növekedett, összességében egy lassan emelkedő trendvonalat mutatott. Ez a KKV szektor éven belüli forgóeszköz finanszírozásnak jelentős csökkenéséhez viszonyítva pozitív jelentést hordoz, a nemzetközi, illetve a környező országok fejlődési trendjeihez képest azonban nem.

**Kihelyezett állomány 2009-2013 között, mrd. HUF**

|  |  |  |  |  |
| --- | --- | --- | --- | --- |
| ***2009*** | ***2010*** | ***2011*** | ***2012*** | ***2013*** |
| **104** | **114** | **120** | **111** | **117** |

Az elmúlt években a faktoring volt az egyetlen finanszírozási konstrukció, amely - különösen az elmúlt 2 évben - növekvő állománnyal tudta finanszírozni ügyfeleit. A finanszírozási állomány 2013-ban közel 6%-kal növekedett. A faktoring részaránya a KKV-k éven belüli forgóeszköz finanszírozásában tovább emelkedett, és a becslések szerint összege a teljes finanszírozási volumen 15%-a körül alakul. A faktoring fenti adatokkal is igazolható „válságállóságát” a faktoring eszközalapú finanszírozási konstrukciója és a faktornak a vállalkozással való szoros együttműködése és eljárásai alapozzák meg. Az igénybevételt könnyítette, hogy a faktoring költségei a verseny következtében az elmúlt években jelentősen csökkentek.

**Ügyfélkör**

A Faktoring Szövetség adatai és becslése alapján jelenleg 2500 - 3000 vállalkozás vesz igénybe finanszírozási célú faktoringot. ***A vállalkozások 84%-a KKV körből kikerülő, kizárólag a B2B szektorban működő vállalkozás.*** A korábban jelentős (40%) hányadot képviselő mikro vállalkozások száma jelentősen lecsökkent, helyüket a közepes és nagyvállalati kör foglalta el, amelyeknek kiemelkedő szerepe van a termék és termelési innovációban, a foglakoztatásban.

**Ágazati megoszlás és egyéb jellemzők**

A faktoring ügyfélkör tevékenység szerinti vizsgálatakor a 2006 és 2013 közötti időszakban tendenciaszerű eltolódás figyelhető meg a termelő és szolgáltató cégek javára. A kereskedelmi tevékenységet folytató faktoráló vállalatok aránya 38%-ról 31%-ra csökkent, míg a termelő és szolgáltató cégek faktoring forgalomból való részesedése 29%-ról 38%-ra, illetve 9%-ról 15%-ra nőtt. A kereskedelem 2006 óta a második helyre sorolódott, de így is közel egyharmadát adja a faktoring forgalomnak. A mezőgazdasági termelők részesedése 5 % körül stagnál. Az építőipari teljesítmény zuhanása megmutatkozik a faktoring forgalomban való részesedésükben is: arányuk a 2006 évi 11%-ról 3%-ra esett vissza.

A faktorok által mért átlagos fizetési időszak 60 nap volt, azaz átlagosan mintegy két hónap után folyt be a faktorált számlák ellenértéke. Ez kismértékű növekedés az előző évhez képest. Továbbra is jellemző azonban, hogy az állammal szembeni követelések kifizetésére lényegesen hosszabb ideig kell várni, mint a versenyszférám belül kiállított számlák kifizetésére.

**Piaci verseny**

A faktoring szolgáltatások piaca erősen versengő piac, ahol számos aktív szereplő, bankok, banki hátterű önálló faktorcégek és magánszemély befektetők tulajdonában álló pénzügyi vállalkozások, szolgálják ki a vállalkozások igényeit. A verseny jótékony hatása megmutatkozik a szolgáltatások nemzetközi szintű minőségében, a termékek választékában, a döntések gyorsaságában és rugalmasságában és természetesen a faktoring szolgáltatások díjainak alakulásában is. A jól faktorálható konstrukciókban a faktoring díjai ma már helyenként kisebbek, mint az alternatív megoldást nyújtó forgóeszköz hitelek költsége. Ha finanszírozási szolgáltatás mellé hozzátesszük a faktoring követelésbiztosítási, behajtási, vevőértékelési, nyilvántartási szolgáltatásait, a mérlegre és a vállalkozás biztosítéki helyzetére gyakorolt pozitív hatásait, akkor a faktoring versenyelőnye határozottan kimutatható.

A meglévő piaci szereplők 2013-ban újabb szereplők kihívásával is szembekerültek. 2013-ban indult el az OTP Bank faktoring üzletága, amely már az első tört évben jelentős mértékben járult hozzá a finanszírozási volumen növekményéhez. 2013-ban indult el – egyelőre nem szövetségi tag – Grenke Faktor is. Az összességében stagnáló helyzetet mutató számok (kismértékben csökkenő forgalom, enyhén növekvő kihelyezés) mögött nagyobb átrendeződés mutatkozik a szolgáltatói oldalon. A korábbi piacvezetők komoly forgalom csökkenést szenvedtek el, a kihelyezéseik volumene is drámaian csökkent. A Szövetség statisztikájában szereplő 20 tagvállalatból 12 tudott növekedést felmutatni, köztük sok magánszemélyek, intézmények tulajdonában lévő független faktoring szolgáltató is. Ez utóbbiak átlagosan 14%-os forgalomnövekedést realizáltak és ezzel összesített piaci részesedésük 2013-ban 23,2%-ra nőtt. Ezzel megfordulni látszik az évek óta tartó lassú térvesztés tendenciája.

A piacot továbbra is a bankok és banki tulajdonban lévő faktorok dominálják, ezen belül az arányok a bankok felé tolódtak el. Ennek oka, hogy 2013-ban az Erste Bank bankon belülre szervezte át a korábban működő Erste Faktor Zrt. tevékenységét, illetve az OTP Bank piacra lépése is ennek a szolgáltatói csoportnak növelte a teljesítményét. A bankok piaci részesedése 2013-ban közel 60%-ot tett ki, míg a banki tulajdonú faktorok – bár jelentősen növekedtek – piaci részesedésük nem éri el a 20%-ot.

**Kitekintés 2014-re – a fordulat éve?**

A gazdaság makro-adatainak lassú javulásával párhuzamosan 2013 utolsó negyedévétől rendre növekedést mutató statisztikai adatokkal szolgáltak a Szövetséghez tartozó faktoring szolgáltatók. A 2014 évi féléves adatok szerint a faktoring forgalom 12 %-os, a kihelyezett finanszírozás 10%-os növekedést mutat az előző év féléves adataihoz képest.

A trendek 2014-re kedvezőek, amely azt mutatja, hogy a növekedés útjára lépett vállalkozások a finanszírozási alternatívák mérlegelésekor továbbra is előnyben részesítik az eladósodást nem okozó, saját hitelképességet nem terhelő, biztosítékot nem igénylő faktoringot. A válság elmúlt éveiben sok vállalkozás megszűnt, újak léptek a piacra, a tovább működők pénzügyi helyzetében szélsőséges változások következhettek be, ezért az eladások növelésekor, új partnerek megnyerésekor kevéssé lehet támaszkodni a múltbéli tapasztalatokra. A mai körülmények között a vállalkozások életében felértékelődik a partner vállalkozások pénzügyi értékelésének a jelentősége, a nemfizetési kockázatok kiszűrése. Kedvező, hogy a faktoring a pénzügyi és a piaci biztonságot egy szolgáltatás keretében kínálja. Mindez megalapozhatja a faktoring piac új növekedési periódusának elindulását.

A faktoring szakma bízik abban, hogy a növekvő reálgazdasági igények kielégítését segíteni fogják a növekedés ösztönzését célzó gazdaságpolitikai eszközök is, amelyek várhatóan 2014 második felében fognak piacra kerülni.

**Új – államilag támogatott – faktoring termékek**

A Szövetség az elmúlt években folyamatosan szorgalmazta az állami szerveknél, hogy a faktoring finanszírozást is emeljék be a különböző állami programokban (Új Széchenyi Terv) meghirdetett, támogatott forgóeszköz finanszírozási konstrukciók közé. A törekvések 2014-ben látszanak megvalósulni az Eximbank export növekedési programja illetve az MNB Növekedési Hitel Programja keretében.

**Exim Faktoring:**

Az Eximbank kialakította a magyar export tartalom követelésvásárláson, faktoringon keresztüli finanszírozásának kedvező refinanszírozási feltételeit. A kedvező EUR alapú faktoring forrás üzemmérettől függetlenül, valamennyi vállalkozás számára igénybe vehető lesz, amennyiben a közvetlen export megfelel a magyar származási feltételeknek. (Az export tevékenységet végző vállalkozásnak történő beszállítások egyelőre nem finanszírozhatók a kedvező forrásból). A faktorok egyedileg állapítják meg a feltételeket, de a felszámítható kondícióknak az ügyfelek számra kedvező felső korlátai vannak. A Teljes Hiteldíj Mutató (THM) értéke nem haladhatja meg az 5%-ot. Az Eximbank konstrukciója nem csak költségoldalon teremt jó feltételeket, de forrást is teremt a refinanszírozási lehetőségekben szűkös független faktorcégek számára, amely biztosítja a termék széleskörű elérhetőségét az ügyfelek számára.

Az Exim Faktoring termékek várhatóan a nyár végétől lesznek elérhetők a vállalkozások számára a faktoring szolgáltatóknál.

**NHP Faktoring**

A Nemzeti Bank 2014 májusában hozott döntést a faktoring Növekedési Hitelprogramba való bevonásáról a KKV vállalkozások számára, amely a belföldi növekedés serkentését szolgálja a faktoring eszközeivel.

Az NHP faktoringra történő kiterjesztése több szempontból is racionális döntés. Fontos, hogy a gazdasági növekedést élénkítő támogatások több csatornán jussanak el a vállalkozókhoz, hogy azok a tevékenységüknek leginkább megfelelő terméket tudják igénybe venni. A faktoring révén olyan ügyfélkör is számára is elérhetővé válik a kedvezményes NHP finanszírozás, amely eddig azt nem vehette igénybe:

* Az NHP-s faktorálás lehetősége azon vállalkozásokat érheti el, amelyek NHP hitelkonstrukciókkal való kiszolgálása kockázati és fedezeti okok miatt nem lehetséges.
* Ügyféllé válhatnak azon NHP hitellel kiszolgált vállalkozások, amelyek számára az NHP feltételekkel kötött faktoring a faktoring sajátosságai miatt kedvezőbb volna, illetve nagyobb finanszírozási volumen elérését tenné lehetővé.
* Az aktív értékesítési politika és a versenyképes árajánlat egyik legfontosabb szempontja a fizetési határidő. Amennyiben a vevőknek nyújtott áruhitel faktoringgal történő kiváltása alacsony költségekkel jár, vélhetően többen élnek majd a halasztott fizetéssel elérhető piacszerzés módszerével.

A szövetség becslése szerint az NHP faktoringra történő kiterjesztése révén az ügyfélszám és a kihelyezések növekedése éves szinten 15-20%-os is lehetne.

Az MNB lépése pozitív szándékot mutat, de az NHP-s faktoring konstrukció szabályrendszerében számos olyan részletszabály került beépítésére, amely rendkívül megnehezíti vagy lehetetlenné teszi a vállalkozások számára igénybe vehető termék kínálatba állítását:

* Sajnálatos tény, hogy a konstrukciót a jelenlegi formájában a független faktorcégek nem tudják igénybe venni. A faktoring piac kb. 23%-át független pénzügyi vállalkozások adják, amelyek számára a refinanszírozás szűkössége jelentős tevékenységkorlátozó tényező. E faktorcégek közvetlenül nem, csak valamely kereskedelmi bankon keresztül tudnának NHP-s forráshoz jutni. Ehhez azonban nem állnak rendelkezésre az MNB által előírt biztosítéki feltételek.
* A másik alapvető probléma, hogy az ügyfelek finanszírozásához szükséges forrást az MNB havi egy alkalommal teszi elérhetővé. A faktoring esetében azonban a hitelállomány folyamatosan (naponta) változik, így az ügyfelek folyamatos kiszolgálása nem lehetséges.
* Az NHP faktoringgal nem lehetséges állami vagy uniós támogatások finanszírozása (hitellel igen), ami egy jelentős ügyfélkört foszt meg az igénybevétel lehetőségétől.

A szövetség a konstrukció hatékonyságának fokozása érdekében alternatív javaslatokat tesz az MNB-nek. Mivel kölcsönös érdek a feltételek módosítása, reméljük, hogy a korrekciók mielőbb megtörténnek. Ennek függvényében abban bízunk, hogy az NHP faktoring termékek 1-1,5 hónap múlva bekerülhetnek a faktorok kínálatába.

**Új jogi háttér**

Az új Ptk. 2014. március 15-i hatályba lépése sok munkát és feladatot jelentett a faktorok számára. Évek óta jól működő, és a nemzetközi joggal is harmonizáló szerződéskötési és finanszírozási eljárási gyakorlatot kellett megszüntetni, helyette új termékeket, szerződéses konstrukciókat, eljárási folyamatokat kellett kialakítani. A helyzetet nehezítette, hogy a faktoring szerződéseket a jövőben be kell jegyezni a hitelbiztosítéki nyilvántartási rendszerbe, amely a Ptk. hatályba lépését követő hosszú hetekig nem, illetve csak ideiglenes szabályok mentén működött. A követelések visszkereset mentes megvásárlására teljesen új szerződéses konstrukciót kellett kialakítani. Számos jogi tisztázatlanság vár megoldásra a követelésbiztosítási szerződések és a faktoring összefüggésében is.

A problémák ellenére a faktorok megfeszített munkával megoldották a feladatokat és az ügyfelek számára fenn tudták tartani a folyamatos, zavarmentes kiszolgálást.

Remélhető, hogy a mostani jogszabályi környezet lényeges változáson már nem megy keresztül, mert az üzleti élet zavartalan és stabil működéséhez a következő időszakban ez szükséges.

1. Factor Chain International adatok [↑](#footnote-ref-1)